กรมบังคับคดีขนสินทรัพย์มาประมูลตลาดคลองผดุงกรุงเกษม
กรมบังคับคดีโรดโชว์ตลาดคลองผดุงกรุงเกษม  ขนบ้าน-คอนโด 156 รายการมาประมูล  พร้อมนัดลูกหนี้ไกล่เกลี่ยหนี้ว่า 7,000 ราย  เริ่มตั้งแต่วันที่ 1-21 ส.ค.นี้
27 ก.ค. 2559

กรมบังคับคดีโรดโชว์ตลาดคลองผดุงกรุงเกษม  ขนบ้าน-คอนโด 156 รายการมาประมูล  พร้อมนัดลูกหนี้ไกล่เกลี่ยหนี้ว่า 7,000 ราย  เริ่มตั้งแต่วันที่ 1-21 ส.ค.นี้ 
นางสาวรื่นวดี สุวรรณมงคล อธิบดีกรมบังคับคดี เปิดเผยว่า  ในระหว่างวันที่ 1-21 ส.ค.นี้ กรมบังคับคดีได้ร่วมกิจกรรมงานตลาดคลองผดุงกรุงเกษม  ซึ่งได้จัดงานประมูลขายทอดตลาด  โดยได้นำสินทรัพย์ทั้งบ้าน ที่ดิน และคอนโดมิเนียม กว่า 156 รายการ คิดเป็นมูลค่ากว่า 315 ล้านบาท นำมาประมูล 
พร้อมทั้งได้นำสังหาริมทรัพย์กว่า 202 รายการ มูลค่าก่วา 16.53 ล้านบาท เช่น เครื่องใช้ไฟฟ้า เฟอร์นิเจอร์ อุปกรณ์คอมพิวเตอร์ เครื่องประดับ  พระพุทธรูป และที่น่าสนใจคือ สแตมป์ทั้งในประเทศและต่างประเทศรวมมูลกว่ากว่า 15 ล้านบาทมาประมูลด้วย    ซึ่งผู้ที่สนใจสามารถดูรายละเอียดเพิ่มเติมในเว็บไซด์ www.led.go.th
นอกจากนี้ยังได้จัดงานมหกรรมไกล่เกลี่ยโดยได้ร่วมมือกับ 6 หน่วยงาน ได้แก่ ธนาคารออมสิน บริษัทบัตรกรุงไทย (เคทีซี) บริษัทโตโยต้าลีสซิ่ง ธนาคารซิตี้แบงก์ และธนาคารไทยพาณิชย์   เชิญลูกหนี้กว่า 7,000 ราย คิดเป็นมูลหนี้กว่า  1,864.27 ล้านบาท มาไกล่เกลี่ย  รวมทั้งได้จัดเตรียมทีมงานเพื่อให้บริการคำปรึกษาทางกฎหมายแก่ประชาชนทั่วไป และบริหารศูนย์ให้คำปรึกษาและช่วยเหลือผู้ประกอบการเอสเอ็มอีด้วย
น.ส.รื่นวดีกล่าวว่า   กรมบังคับคดีให้ความสำคัญการดำเนินนโยบายการแก้ไขปัญาหนี้ครัวเรือน เช่น หนี้บัตรเครดิต เช่าซื้อรถ สินเชื่อที่อยู่อาศัย    โดยในช่วง 9เดือนแรกของปีงบประมาณ 2559 ได้มีการจัดมหกรรมไกล่เกลี่ยร่วมกับสถาบันการเงินรัฐและเอกชนจำนวน 11 องค์กร   ซึ่งสามารถไกล่เกลี่ยข้อพิพาทชั้นบังคับคดีได้สำเร็จจำนวน 8,019  เรื่องคิดเป็นทุนทรัพย์ 2,965 ล้านบาท   พร้อมทั้งได้ร่วมมือกับหน่วยงานๆอื่น เพื่อให้ความรู้ด้านการเงิน กับลูกหนี้ เพื่อที่จะได้ไม่ต้องกลับมาเป็นหนี้เสียอีก  ในขณะเดียวกันจะติดตามว่าลูกหนี้ที่มีการไกล่เกลี่ยไปแล้วกลับมาเป็นหนี้เสียอีกหรือไม่